
Nr.
REFERAT DE APROBARE
 la proiectul de  hotărâre privind aprobarea vânzării prin negociere directă a unui imobil (teren) situat în Alba Iulia, B-dul Revoluției 1989, nr.1B

Prin proiectul de hotărâre supus spre dezbatere Consiliului Local al municipiului Alba Iulia, propun  aprobarea vânzării prin negociere directă către Stanciu Aurel, a imobilului (teren) proprietate privată a municipiului Alba Iulia, situat în Alba Iulia, B-dul Revoluției 1989, nr.1B, înscris în CF nr.78714 Alba Iulia, cu nr.cadastral 78714 și nr.top.3667/1/1/12, în suprafață de 144 mp, având categoria de folosință curți-construcții, având cod de clasificare 9  și valoarea de inventar de 51.941,83 lei.


Referitor la acest proiect de hotărâre pe care vi-l supun spre dezbatere și aprobare, vă fac cunoscute următoarele:


Terenul ce face obiectul prezentului proiect de hotărâre este situat în Alba Iulia, pe B-dul Revoluției 1989, nr.1B, are o suprafață de 144 de mp, are front la stradă de aproximativ 14 m, are o formă de patrulater, este plat, este neconstruibil, având o suprafață mai mică de 200 mp (conform Certificat de urbanism nr.1282/17.08.2016, dispune de toate ultilitățile publice.


 Vă propun aprobarea vânzării prin procedura negocierii directe având în vedere faptul că acest teren este îngrădit și este folosit de către dl.Stanciu Aurel ca și curte și cale de acces, de pe această parcelă realizându-se și accesul din B-dul Revoluției 1989 la proprietatea petentului și este traversat de rețelele de utilități publice – branșamente la proprietatea dlui.Stanciu Aurel, ceea ce face ca acest teren să poată fi vândut doar către acesta.


Menționăm faptul că, din suprafața de 144 mp a terenului ce face obiectul prezentului proiect de hotărâre, dl.Stanciu Aurel folosește ca și curte suprafața de 130 mp, în temeiul contractului de închiriere nr.9785/2006, achitându-și până în prezent la zi toate obligațiile față de bugetul local.


Prin prezentul proiect de hotărâre mai propun însușirea raportului de evaluare efectuat de către evaluator Roșu Adriana Eusența – Membru Titular ANEVAR, pentru imobilul (teren), proprietate privată a municipiului Alba Iulia, situat în Alba Iulia, B-dul Revoluției 1989, nr.1B, înscris în CF nr.78714 Alba Iulia, cu nr.cadastral 78714 și nr.top.3667/1/1/12, în suprafață de 144 mp, având categoria de folosință curți-construcții, la valoarea de 50.030 lei fără TVA.


 Vă propun stabilirea prețului minim de pornire a negocierii directe la suma de 51.941,83 lei – sumă reprezentând valoarea de inventar a acestui imobil, la care se adaugă TVA, pentru următoarele considerente:


Potrivit dispozițiilor art.363 alin.(6) din OUG nr.57/2019 privind Codul administrativ, cu modificările și completările ulterioare, ”cu excepţia cazurilor în care prin lege se prevede altfel, preţul minim de vânzare, aprobat prin hotărâre a Guvernului sau prin hotărâre a autorităţilor deliberative de la nivelul administraţiei publice locale, după caz, va fi valoarea cea mai mare dintre preţul de piaţă determinat prin raport de evaluare întocmit de evaluatori persoane fizice sau juridice, autorizaţi, în condiţiile legii, şi selectaţi cu respectarea legislaţiei în domeniul achiziţiilor publice, şi valoarea de inventar a imobilului.”

Astfel, potrivit fișei mijlocului fix – anexată la acest proiect de hotărâre – valoarea de inventar a terenului ce face obiectul prezentului proiect de hotărâre este de 51.941,83 lei.


Valoarea de piață a terenului conform raportului de evaluare întocmit de evaluator Roșu Adriana Eusența – Membru Titular ANEVAR este în cuantum de 50.030 lei valoare care nu include TVA.


Prin urmare, valoarea de inventar a imobilului este mai mare decât valoarea de piață a acestuia stabilită prin raportul de evaluare, motiv pentru care vă propun stabilirea prețului minim de vânzare la valoarea de inventar a terenului, la care se adaugă TVA aferent.

Vă mai aducem la cunoștință faptul că prin HCL nr.141/2010, la solicitarea dlui.Stanciu Aurel, a fost aprobată la acea dată vânzarea către acesta a terenului ce face obiectul prezentului proiect de hotărâre.


Cu toate acestea, dl.Stanciu Aurel nu s-a prezentat pentru perfectarea contractului de vânzare-cumpărare pe motivul că, deși la acea dată Consiliul Local al municipiului Alba Iulia a însușit raportul de evaluare întocmit atunci de către evaluator autorizat ANEVAR Roșu Adriana, raport prin care se stabilea valoarea de piață a terenului în cauză la suma de 40 euro/mp cu TVA inclus, nu s-a ținut cont de opinia evaluatorului, iar Consiliul local, în mod nejustificat, a stabilit valoarea de vânzare a terenului la suma de 100 euro/mp cu TVA inclus.


Având în vedere faptul că de la data adoptării HCL nr.141/2010 condițiile pieței imobiliare au suferit modificări semnificative, modificări suferind și legislația aplicabilă în speță, considerăm că HCL nr.141/2010 a devenit caducă, nemaiputând fi pusă în aplicare, urmând ca aceasta să înceteze a mai produce efecte de la data adoptării prezentului proiect de hotărâre.

La elaborarea proiectului de hotărâre s-au mai avut în vedere prevederile art.129 alin.(2) lit."c", coroborat cu art.129 alin.(6) lit.”b”, ale art.139 alin.(2), ale art.196 alin.(1) lit.”a” și ale art.364 alin.(1) din OUG nr.57/2019 privind Codul administrativ, cu modificările și completările ulterioare, dispozițiile art.6 din Legea nr.18/1991 – Legea fondului funciar, republicată, cu modificările și completările ulterioare, dispozițiile art.888 și ale art.1650 din Legea nr.287/2009 privind Codul civil, republicată, cu modificările și completările ulterioare.

